หุ้นยุโรปปิดลบต่อเนื่องหลังนักลงทุนผิดหวังมาตรการอีซีบี
ตลาดหุ้นยุโรปปรับตัวลงเมื่อคืนนี้ (4 ธ.ค.) หลังจากตลาดร่วงหนักเมื่อวันพฤหัสบดี เนื่องจากนักลงทุนผิดหวังต่อมาตรการกระตุ้นเศรษฐกิจของธนาคารกลางยุโรป (ECB)
5 ธ.ค. 2558

สำนักข่าวอินโฟเควสท์รายงานว่า ดัชนี Stoxx Europe 600 ปรับตัวลง 0.41% ปิด (4 ธ.ค.) ที่ 370.59 จุด, ดัชนี CAC-40 ตลาดหุ้นฝรั่งเศสปิดที่ 4,714.79 จุด ลดลง 15.42 จุด หรือ -0.33%, ดัชนี DAX ตลาดหุ้นเยอรมันปิดที่ 10,752.10 จุด ลดลง 37.14 จุด หรือ -0.34% และดัชนี FTSE 100 ตลาดหุ้นลอนดอนปิดที่ 6,238.29 จุด ลดลง 36.71 จุด หรือ -0.59%
ตลาดหุ้นยุโรปปรับตัวเมื่อคืนนี้ต่อเนื่องจากวันพฤหัสบดี ภายหลัง ECB ได้ประกาศปรับลดอัตราดอกเบี้ยเงินฝากที่ธนาคารพาณิชย์ฝากไว้กับ ECB สู่ระดับ -0.3% จากเดิมที่ -0.2% ขณะเดียวกันนายมาริโอ ดรากี ประธาน ECB ได้ประกาศขยายระยะเวลาในการซื้อพันธบัตรตามมาตรการผ่อนคลายเชิงปริมาณ (QE) ไปจนถึงเดือนมี.ค.2560 จากเดิมที่มีกำหนดสิ้นสุดในเดือนก.ย.2559 เพื่อกระตุ้นเศรษฐกิจ และผลักดันให้อัตราเงินเฟ้อเข้าใกล้ระดับ 2% ตามเป้าหมายของ ECB
อย่างไรก็ตาม นักลงทุนมองว่ามาตรการดังกล่าวยังไม่เพียงพอที่จะกระตุ้นเศรษฐกิจยูโรโซนให้ฟื้นตัวขึ้นอย่างแข็งแกร่งได้ โดยก่อนหน้านี้ตลาดคาดการณ์เป็นวงกว้างว่า ECB จะเพิ่มวงเงินซื้อพันธบัตรตามมาตรการ QE และจะปรับลดอัตราดอกเบี้ยลงมากกว่าที่ได้ประกาศเมื่อวันพฤหัสบดี หุ้นการเงินปรับตัวลง โดยหุ้นพาร์ทเนอร์ส กรุ๊ป โฮลดิงปรับตัวลง 5% ส่วนหุ้นธุรกิจท่องเที่ยวปรับตัวลง โดยหุ้นวิทเบรนด์ปรับตัวลง 2.9%